b'\n_START_ARTICLE_\nSento\n_START_PARAGRAPH_\nSento (jap. \xe9\x8a\xad\xe6\xb9\xaf\xc2\xa0= sento, liet. \xe2\x80\x9evie\xc5\xa1oji pirtis\xe2\x80\x9c)\xc2\xa0\xe2\x80\x93 Japonijoje \xc5\xbeinoma kaip vie\xc5\xa1a pirtis, u\xc5\xbe kuri\xc4\x85 reikia mok\xc4\x97ti. Senov\xc4\x97s Japonijoje \xc5\xa1iomis pirtimis naudojosi did\xc5\xbeioji dalis gyventoj\xc5\xb3, nes tai buvo vienintel\xc4\x97 vieta, kurioje galima nusiprausti. \xc5\xa0iais laikais dauguma japon\xc5\xb3 savo namuose turi priva\xc4\x8dias vonias, tod\xc4\x97l Sento po truput\xc4\xaf praranda savo populiarum\xc4\x85 ir poreik\xc4\xaf. \xc5\xa0iuo metu japonai lankosi vie\xc5\xa1osiose pirtyse d\xc4\x97l socializavimosi, o ne d\xc4\x97l nusiprausimo._NEWLINE_Ta\xc4\x8diau, d\xc4\x97l itin gausios populiacijos, vis dar egzistuoja Japonijos gyventoj\xc5\xb3, kurie gyvena ma\xc5\xbeuose butuose, neturin\xc4\x8diuose priva\xc4\x8dios vonios, tod\xc4\x97l naudojasi sento.\n_START_SECTION_\nSento istorija\n_START_PARAGRAPH_\nJapon\xc5\xb3 maudymosi ir \xc5\xa1ildymosi tradicijos bei \xc4\xafpro\xc4\x8diai ypatingai skiriasi nuo vakarieti\xc5\xa1k\xc5\xb3. Sento yra tai geriausiai iliustruojantis pavyzdys._NEWLINE_Vie\xc5\xa1osios pirtys Japonijoje gyvuoja jau apie t\xc5\xabkstant\xc4\xaf met\xc5\xb3. Tiksli j\xc5\xb3 atsiradimo data n\xc4\x97ra \xc5\xbeinoma. Seniausias japoni\xc5\xa1k\xc5\xb3 ra\xc5\xa1t\xc5\xb3 rinkinys \xe2\x80\x9eKond\xc5\xbeaku Monogatari\xe2\x80\x9c (jap. \xe4\xbb\x8a\xe6\x98\x94\xe7\x89\xa9\xe8\xaa\x9e\xe9\x9b\x86\xc2\xa0= konjaku monogatari), para\xc5\xa1ytas XI a.] pabaigoje, jau mini sento, tod\xc4\x97l manoma, jog \xc5\xa1ios pirtys atsirado b\xc5\xabtent Heiano laikotarpio gale. Taip pat, prasid\xc4\x97jus Kamakuros laikotarpiui 1185\xc2\xa0m., buvo sukurtas \xc5\xbeodis jusen (jap. \xe6\xb9\xaf\xe9\x8a\xad\xc2\xa0= yusen), rei\xc5\xa1kiantis mokest\xc4\xaf u\xc5\xbe pirt\xc4\xaf. Tokie \xc5\xbeenklai rodo sento atsiradim\xc4\x85 ir i\xc5\xa1populiar\xc4\x97jim\xc4\x85 Japonijoje._NEWLINE_Prad\xc5\xbeioje \xc5\xa1ios pirtys buvo statomos budistini\xc5\xb3 \xc5\xa1ventykl\xc5\xb3 teritorijoje ir da\xc5\xbeniausiai buvo nemokamos, kad vienuoliai b\xc5\xabt\xc5\xb3 \xc5\xa1var\xc5\xabs. Ilg\xc4\x85 laiko tarp\xc4\x85 jomis buvo leid\xc5\xbeiama naudotis tik vienuoliams. Nors ir atsirado XI-ajame am\xc5\xbeiuje, sento tapo prieinamos paprastiems \xc5\xbemon\xc4\x97ms tik Edo laikotarpiu. XVII a. \xc5\xa1ios pirtys labai i\xc5\xa1populiar\xc4\x97jo, \xc5\xbeemesnio socialinio sluoksnio gyventojai jomis naudotis \xc4\x97m\xc4\x97 kasdien. Tai suteik\xc4\x97 prad\xc5\xbei\xc4\x85 kasdieninei \xc5\xbemoni\xc5\xb3 higienai. Japonai suvok\xc4\x97 nuolatin\xc4\x97s higienos poreik\xc4\xaf, \xc4\x97m\xc4\x97 praustis da\xc5\xbeniau. Pirmoji vie\xc5\xa1oji sento buvo pastatyta 1591 m. Tokijuje, o d\xc4\x97l jos s\xc4\x97km\xc4\x97s ir poreikio jau po de\xc5\xa1imtme\xc4\x8dio buvo \xc4\xafrengtos kiekviename Japonijos mieste._NEWLINE_Sento greitai tapo socializacijos vieta. Didel\xc4\x97s \xc5\xbemoni\xc5\xb3 grup\xc4\x97s rinkdavosi kaimynyst\xc4\x97je esan\xc4\x8diose pirtyse ir ten valgydavo, gerdavo, dainuodavo. Tokiu b\xc5\xabdu sento tapo draug\xc5\xb3 bendravimo vieta, o nepa\xc5\xbe\xc4\xafstamieji ten taip pat buvo priimami._NEWLINE_Taip pat, sento rinkdavosi ne tik paprasti gyventojai. Tai buvo vieta, kuri viena pirm\xc5\xb3j\xc5\xb3 Japonijoje \xc4\x97m\xc4\x97 naikinti socialin\xc4\x99 hierarchij\xc4\x85. Net pasiturintys \xc5\xbemon\xc4\x97s, esantys socialiai auk\xc5\xa1\xc4\x8diau u\xc5\xbe kitus lankydavosi sento ir bendraudavo su visais ten esan\xc4\x8diais. Sento \xc5\xbemon\xc4\x97s tarsi prarasdavo savo socialin\xc4\xaf status\xc4\x85, jis tapdavo visi\xc5\xa1kai nereikalingas. Tokiu b\xc5\xabdu \xc5\xa1ios vie\xc5\xa1osios pirtys greitai populiar\xc4\x97jo._NEWLINE_\xc4\xaera\xc5\xa1ai rodo, jog 1810\xc2\xa0m. Tokijuje buvo net 523 sento, o tai parodo j\xc5\xb3 svarb\xc4\x85 japon\xc5\xb3 kasdienyb\xc4\x97je. Pirmosios vie\xc5\xa1osios sento, pastatytos Edo laikotarpiu, da\xc5\xbeniausiai b\xc5\xabdavo bendros vyrams ir moterims. Toks i\xc5\xa1planavimas leido sutaupyti l\xc4\x97\xc5\xa1\xc5\xb3 statant pirtis, o taip pat ir palengv\xc4\x97jo j\xc5\xb3 i\xc5\xa1laikymas, nes tik viena bendra erdv\xc4\x97 buvo reikalinga, vietoj dviej\xc5\xb3. Pagrindinis sento principas buvo toks: vonios privalo b\xc5\xabti pigios, kad b\xc5\xabt\xc5\xb3 prieinamos visiems gyventojams, o vandens ir kuro sunaudojimas \xc5\xa1ildymui privalo b\xc5\xabti kuo ma\xc5\xbeesnis._NEWLINE_Meid\xc5\xbei laikotarpiu, XIX a., vald\xc5\xbeia u\xc5\xbedraud\xc4\x97 bendras sento, taip pat pastat\xc4\x97 naujo architekt\xc5\xabrinio stiliaus pirtis. B\xc5\xabtent tokia strukt\xc5\xabra yra beveik nepakitusi ir \xc5\xa1iandien. Ta\xc4\x8diau, dabartin\xc4\x97s sento da\xc5\xbeniausiai yra i\xc5\xa1puo\xc5\xa1tos plytel\xc4\x97mis ir \xc4\xafvairiais pie\xc5\xa1iniais ant sien\xc5\xb3. Skai\xc4\x8diuojama, kad 1968\xc2\xa0m. visoje Japonijoje buvo daugiau nei 18 t\xc5\xabkstan\xc4\x8di\xc5\xb3 vie\xc5\xa1\xc5\xb3j\xc5\xb3 pir\xc4\x8di\xc5\xb3 ir toks skai\xc4\x8dius yra i\xc5\xa1lik\xc4\x99s iki \xc5\xa1i\xc5\xb3 dien\xc5\xb3.\n_START_SECTION_\nSento architekt\xc5\xabra ir i\xc5\xa1planavimas\n_START_PARAGRAPH_\nSento i\xc5\xa1planavimas yra gana paprastas. Priklausomai nuo regiono ir nuo statybos laikotarpio gali \xc5\xa1iek tiek skirtis, ta\xc4\x8diau visos sento turi \xc5\xa1ias dalis\xc2\xa0\xe2\x80\x93 \xc4\xaf\xc4\x97jimas, persirengimo kambariai, prausimosi vieta, katilin\xc4\x97 ir sauna._NEWLINE_\xc4\xae\xc4\x97jimas da\xc5\xbeniausiai b\xc5\xabna tradicinio stiliaus, nedaug pakit\xc4\x99s nuo sen\xc5\xb3j\xc5\xb3 laik\xc5\xb3. I\xc5\xa1 lauko pus\xc4\x97s \xc4\xaf\xc4\x97jimas \xc4\xaf sento \xc5\xa1iek tiek primena \xc4\xaf\xc4\x97jim\xc4\x85 \xc4\xaf \xc5\xa1ventykl\xc4\x85. Tiek vyr\xc5\xb3, tiek moter\xc5\xb3 \xc4\xaf\xc4\x97jimai yra atskirti m\xc4\x97lynos spalvos u\xc5\xbeuolaidomis. Kiekvienas lankytojas privalo atpa\xc5\xbeinti japoni\xc5\xa1k\xc4\x85 kand\xc5\xbe\xc4\xaf, rodant\xc4\xaf vyr\xc5\xb3 arba moter\xc5\xb3 \xc4\xaf\xc4\x97jim\xc4\x85. I\xc5\xa1kart \xc4\xaf\xc4\x97jus \xc4\xaf sento yra spintel\xc4\x97s batams._NEWLINE_Persirengimo kambari\xc5\xb3 patalpos prad\xc5\xbeioje yra bandai (jap. \xe7\x95\xaa\xe5\x8f\xb0\xc2\xa0= bandai)\xc2\xa0\xe2\x80\x93 pri\xc5\xbei\xc5\xabr\xc4\x97tojo vieta. Bandai yra auk\xc5\xa1ta platforma (da\xc5\xbeniausiai apie 1,5\xe2\x80\x931,8 metr\xc5\xb3 auk\xc5\xa1\xc4\x8dio). Pri\xc5\xbei\xc5\xabr\xc4\x97tojo darbas yra surinkti mokest\xc4\xaf i\xc5\xa1 klient\xc5\xb3._NEWLINE_Tiek vyr\xc5\xb3, tiek moter\xc5\xb3 persirengimo kambariai yra labai pana\xc5\xa1\xc5\xabs, ta\xc4\x8diau moter\xc5\xb3 pus\xc4\x97je papildomai stovi lovyt\xc4\x97s vaikams. Persirengimo kambari\xc5\xb3 lubos yra labai auk\xc5\xa1tos\xc2\xa0\xe2\x80\x93 da\xc5\xbenai siekia net 4 metrus. Daugel\xc4\xaf lankytoj\xc5\xb3 trikdo tai, kad pri\xc5\xbei\xc5\xabr\xc4\x97tojas gali pilnai matyti tiek vyr\xc5\xb3 tiek moter\xc5\xb3 persirengimo kambarius. Da\xc5\xbeniausiai vakarie\xc4\x8diai, pirm\xc4\x85 kart\xc4\x85 apsilank\xc4\x99 sento jau\xc4\x8dia g\xc4\x97dos jausm\xc4\x85 tiek prie\xc5\xa1 pri\xc5\xbei\xc5\xabr\xc4\x97toj\xc4\x85, tiek prie\xc5\xa1 kitus lankytojus._NEWLINE_Prausimosi patalpa da\xc5\xbeniausiai b\xc5\xabna i\xc5\xa1klota plytel\xc4\x97mis. Senovin\xc4\x97s sento buvo statomos vien i\xc5\xa1 med\xc5\xbeio, ta\xc4\x8diau tokia statyba \xc5\xa1iais laikais n\xc4\x97ra prakti\xc5\xa1ka. Visoje patalpoje \xc4\xafrengta daugyb\xc4\x97 \xc4\x8diaup\xc5\xb3, kuriais privalo naudotis kiekvienas, prie\xc5\xa1 lipdamas \xc4\xaf bendr\xc4\x85 pirt\xc4\xaf. Gale \xc5\xa1ios patalpos yra kar\xc5\xa1tosios pirtys, kuriomis naudojasi tik nusipraus\xc4\x99 \xc5\xbemon\xc4\x97s. Labai tik\xc4\x97tina rasti Fud\xc5\xbei kalno pie\xc5\xa1in\xc4\xaf ant sienos. Tai yra sento simbolis._NEWLINE_Katilin\xc4\x97je \xc4\xafrengti vandens \xc5\xa1ildytuvai. \xc5\xa0iuolaikiniai \xc5\xa1ildytuvai da\xc5\xbenai yra elektriniai. Auk\xc5\xa1ti \xc5\xa1ildytuv\xc5\xb3 kaminai padeda pasteb\xc4\x97ti sento i\xc5\xa1 toli._NEWLINE_Norint patekti \xc4\xaf saun\xc4\x85, da\xc5\xbeniausiai reikia mok\xc4\x97ti papildom\xc4\x85 mokest\xc4\xaf. Tai tarsi atskira patalpa, kurioje \xc4\xafrengti \xc5\xa1alto vandens baseinai. Lankytojai tokiu b\xc5\xabdu gali atsiv\xc4\x97sinti.\n_START_SECTION_\nEtiketas ir taisykl\xc4\x97s sento lankytojams\n_START_PARAGRAPH_\nTaisykl\xc4\x97s yra ypatingai svarbios lankantis sento. Kiekvienas \xc5\xbemogus privalo i\xc5\xa1manyti \xc5\xa1ias etiketo normas, nor\xc4\x97damas nepadaryti sau g\xc4\x97dos ar ne\xc4\xaf\xc5\xbeeisti kit\xc5\xb3 lankytoj\xc5\xb3.\n_START_SECTION_\nBatai\n_START_PARAGRAPH_\nBat\xc5\xb3 nusiavimas visoje Japonijoje yra laikomas etiketo ir pagarbos \xc5\xbeenklu. Sento n\xc4\x97ra i\xc5\xa1imtis. Nusiauti batus svarbu dar prie\xc5\xa1 susimokant u\xc5\xbe \xc4\xaf\xc4\x97jim\xc4\x85 ir juos pad\xc4\x97ti \xc4\xaf batams skirt\xc4\x85 spintel\xc4\x99.\n_START_SECTION_\nDrabu\xc5\xbeiai\n_START_PARAGRAPH_\nPersirengimo kambaryje labai svarbu visi\xc5\xa1kai nusirengti. \xc4\xae prausimosi patalp\xc4\x85 grie\xc5\xbetai draud\xc5\xbeiama ne\xc5\xa1tis drabu\xc5\xbeius ar maudymosi kostium\xc4\x97l\xc4\xaf. Kiti asmeniniai daiktai taip pat turi b\xc5\xabti paliekami persirengimo kambaryje. Leid\xc5\xbeiama pasiimti tik rank\xc5\xa1luost\xc4\xaf, dant\xc5\xb3 \xc5\xa1epet\xc4\x97l\xc4\xaf, \xc5\xa1amp\xc5\xabn\xc4\x85 ar kitus higienos reikmenis. \xc5\xa0iomis pirtimis vienu metu naudojasi daug \xc5\xbemoni\xc5\xb3, tod\xc4\x97l vanduo privalo i\xc5\xa1likti \xc5\xa1varus. Taip pat, nusiprausus negalima ne\xc5\xa1tis rank\xc5\xa1luos\xc4\x8dio \xc4\xaf pirtis tam, kad b\xc5\xabt\xc5\xb3 i\xc5\xa1vengta bakterij\xc5\xb3. Moterims, kurios turi ilgus plaukus, privaloma juos susiri\xc5\xa1ti. Baigus praustis, ypatingai svarbu nusisausinti rank\xc5\xa1luos\xc4\x8diu prie\xc5\xa1 gr\xc4\xaf\xc5\xbetant \xc4\xaf persirengimo patalpas.\n_START_SECTION_\nTriuk\xc5\xa1mas\n_START_PARAGRAPH_\nViso apsilankymo metu reikia stengtis kalb\xc4\x97ti tyliai ir netrukdyti kitiems lankytojams. Dauguma \xc5\xbemoni\xc5\xb3 \xc4\xaf sento atvyksta atsipalaiduoti, tod\xc4\x97l net menkiausi garsai gali trikdyti kitus.\n_START_SECTION_\nPlaukiojimas\n_START_PARAGRAPH_\nTaip pat, sento n\xc4\x97ra tinkamas plaukioti. Tai yra pirtis, o ne baseinas, tod\xc4\x97l kiti lankytojai gali b\xc5\xabti nepatenkinti \xc5\xa1ios taisykl\xc4\x97s pa\xc5\xbeeidimu. \xc5\xa0i taisykl\xc4\x97 da\xc5\xbeniausiai galioja vaikams, kurie gerai nei\xc5\xa1mano sento etiketo.\n_START_SECTION_\nTatuiruot\xc4\x97s\n_START_PARAGRAPH_\n\xc5\xbdmon\xc4\x97s, turintys tatuiruo\xc4\x8di\xc5\xb3, da\xc5\xbeniausiai negali naudotis sento. Tatuiruot\xc4\x97s visoje Japonijoje yra laikomos mafijos simboliu, tod\xc4\x97l vie\xc5\xa1as j\xc5\xb3 demonstravimas taip pat n\xc4\x97ra priimtinas. \xc5\xbdmon\xc4\x97s, turintys ma\xc5\xbeas tatuiruotes gali jas pasl\xc4\x97pti pleistru ir da\xc5\xbenai i\xc5\xa1vengia problem\xc5\xb3.\n_START_SECTION_\nSento kainos\n_START_PARAGRAPH_\nSento kainos ypa\xc4\x8d priklauso nuo regiono. Pavyzd\xc5\xbeiui, Tokijuje sento \xc4\xaf\xc4\x97jimo kaina bus \xc5\xa1iek tiek didesn\xc4\x97, nei Tokijaus priemiestyje ir pana\xc5\xa1iai. \xc4\xaeprastai, Tokijuje \xc4\xaf\xc4\x97jimo kaina \xc4\xaf sento kainuoja 450 jen\xc5\xb3, kas prilygsta 3,4 euro._NEWLINE_Vaikai sento gali naudotis daug pigiau u\xc5\xbe suaugusiuosius. \xc4\xae\xc4\x97jimo kaina vaikams nuo 6 iki 11 met\xc5\xb3 am\xc5\xbeiaus da\xc5\xbeniausiai yra 180 jen\xc5\xb3, kas prilygsta ma\xc5\xbedaug pusantro euro._NEWLINE_Am\xc5\xbeiaus riba taip pat priklauso nuo regiono. Kai kuriose vietose \xc4\xaf sento vaikai i\xc5\xa1 viso yra ne\xc4\xafleid\xc5\xbeiami, o kai kuriose vietose gali lankytis vos sulauk\xc4\x99 penkeri\xc5\xb3 met\xc5\xb3 am\xc5\xbeiaus. Taip pat, vaikai iki 13 met\xc5\xb3 gali lankytis bet kurios lyties sento pirtyje. Nereikia pamir\xc5\xa1ti, jog \xc5\xa1ios kainos yra tik \xc4\xaf\xc4\x97jimo ir \xc4\xafprasto nusiprausimo mokestis. Norint naudotis sauna ar kitais privalumais, reikia mok\xc4\x97ti papildom\xc4\x85 mokest\xc4\xaf. Kai kurios sento si\xc5\xablo net priva\xc4\x8dius kambarius. Papildomos paslaugos taip pat n\xc4\x97ra si\xc5\xablomos visose sento. Pavyzd\xc5\xbeiui, privat\xc5\xabs kambariai da\xc5\xbeniausiai bus tik didel\xc4\x97se vie\xc5\xa1osiose pirtyse.\n_START_SECTION_\nSuper sento\n_START_PARAGRAPH_\nTai yra naujausia sento at\xc5\xa1aka, sukurta pasiturintiems vie\xc5\xa1\xc5\xb3j\xc5\xb3 pir\xc4\x8di\xc5\xb3 entuziastams. Super sento neturi ilg\xc5\xb3 tradicij\xc5\xb3. Nuo \xc4\xafprastin\xc4\x97s sento ji skiriasi tuo, kad yra orientuota \xc4\xaf pramogas, o ne \xc4\xaf higien\xc4\x85. B\xc5\xabtent super sento vonioje galima pajusti tikr\xc4\x85j\xc4\xaf komfort\xc4\x85._NEWLINE_Jos dirba vis\xc4\x85 par\xc4\x85, o prie super sento galima rasti erdvias automobili\xc5\xb3 statymo aik\xc5\xa1teles, kurios yra retenyb\xc4\x97 taip gausiai apgyvendintoje Japonijoje. Super sento galima naudotis restoranais, barais, masa\xc5\xbeo ar net \xc5\xbeaidim\xc5\xb3 kambariais. \xc4\x8cia galima rasti net d\xc5\xbeiakuzi ar kitas masa\xc5\xbeuojan\xc4\x8dias vonias. Vienas i\xc5\xa1 labiausiai \xc5\xa1okiruojan\xc4\x8di\xc5\xb3 radini\xc5\xb3 \xc5\xa1iose voniose yra denki-furo\xc2\xa0\xe2\x80\x93 elektros pirtis. Manoma, kad elektra stimuliuoja greitesn\xc4\xaf odos l\xc4\x85steli\xc5\xb3 gijim\xc4\x85, o taip pat ir masa\xc5\xbeuoja raumenis. B\xc5\xabtent \xc5\xa1i\xc5\xb3 ne\xc4\xafprast\xc5\xb3 pir\xc4\x8di\xc5\xb3 tipas tapo tokio didelio super sento i\xc5\xa1populiar\xc4\x97jimo prie\xc5\xbeastimi.\n_START_SECTION_\nSento \xc5\xa1iandien\n_START_PARAGRAPH_\n\xe2\x80\xa8\xe2\x80\xa8\xe2\x80\xa8Dabartiniai onsenai ir sento labai skiriasi nuo savo pradinink\xc5\xb3. Nors \xc5\xa1ios pirtys neb\xc4\x97ra asocijuojamos su dievais ir religin\xc4\x97mis apeigomis, ta\xc4\x8diau, vis tiek sugeb\xc4\x97jo i\xc5\xa1laikyti daug gilesn\xc4\x99 prasm\xc4\x99 nei paprastos pirtys._NEWLINE_Per pastar\xc4\x85j\xc4\xaf \xc5\xa1imtmet\xc4\xaf Japonija patyr\xc4\x97 ypating\xc4\x85 ekonomin\xc4\xaf \xc5\xa1uol\xc4\xaf, d\xc4\x97l to augo ir gyventoj\xc5\xb3 norai bei poreikiai. Daugumai japon\xc5\xb3 \xc5\xa1alimais esanti sento neb\xc4\x97ra kasdienin\xc4\x97 reikiamyb\xc4\x97. Japonai nebemato prasm\xc4\x97s naudotis sento, kuomet namuose turi priva\xc4\x8dias vonias, o kasdienin\xc4\x97 higiena neb\xc4\x97ra privilegija._NEWLINE_Dauguma sento savinink\xc5\xb3 \xc5\xa1iais laikais bando \xc5\xa1ia autenti\xc5\xa1ka japoni\xc5\xa1ka tradicija su\xc5\xbeav\xc4\x97ti u\xc5\xbesienie\xc4\x8dius turistus. Vie\xc5\xa1osios pirtys tapo viena pigiausi\xc5\xb3 kult\xc5\xabrini\xc5\xb3 pramog\xc5\xb3 Japonijoje, tod\xc4\x97l dauguma turist\xc5\xb3 jomis susidomi. Tam, kad pritraukti kuo daugiau lankytoj\xc5\xb3, 1993 metais spalio m\xc4\x97nes\xc4\xaf Japonijoje buvo paskelbta \xe2\x80\x9eJaponijos pir\xc4\x8di\xc5\xb3 diena\xe2\x80\x9c. Tik \xc5\xa1i\xc4\x85 dien\xc4\x85 \xc4\xaf sento vanden\xc4\xaf \xc4\xafpilama levand\xc5\xb3 aromato, taip paversdami \xc5\xa1ias pirtis aromaterapin\xc4\x97mis. Kita vertus, onsenas tapo atsipalaidavimo ir turizmo centru. Taip pat, \xc5\xa1iuo laikotarpiu labai prisideda prie \xc5\xa1ventykl\xc5\xb3 i\xc5\xa1laikymo. Kiekvienas \xc4\xaf\xc4\x97jimas \xc4\xaf onsen\xc4\x85 kainuoja, o surinkti pinigai da\xc5\xbeniausiai skiriami \xc5\xa1ventykl\xc5\xb3 remonto darbams.'